b'\n_START_ARTICLE_\nBritish American Racing\n_START_PARAGRAPH_\nBritish American Racing (oziroma BAR) je nekdanje mo\xc5\xa1tvo Formule 1, ki je sodelovalo med sezonama 1999 in 2005. Za\xc4\x8delo se je z nakupom mo\xc5\xa1tva Tyrrell in uporabo motorjev Supertec, ki so jih \xc5\xbee pred naslednjo sezono 2000 zamenjali s Hondinimi, katere so uporabljali preostalih \xc5\xa1est let._NEWLINE_Za\xc4\x8detek v sezoni 1999 ni bil obetajo\xc4\x8d, saj so ostali brez to\xc4\x8dk, toda \xc5\xbee v naslednji sezoni 2000 so z novimi motorji dosegali mnogo bolj\xc5\xa1e rezultate. Deset uvrstitev v to\xc4\x8dke z najbolj\xc5\xa1imi rezultati, \xc5\xa1tirimi \xc4\x8detrtimi mesti Jacquesa Villeneuva, je pomenilo peto mesto v prvenstvu in dvajset to\xc4\x8dk. Naslednja sezona 2001 je bila skupno gledano za malenkost slab\xc5\xa1a, toda dvakrat so dosegli tretje mesto,Villeneuve na Velikih nagradah \xc5\xa0panije in Nem\xc4\x8dije. Po nekoliko slab\xc5\xa1i sezoni 2002 in nekoliko uspe\xc5\xa1nej\xc5\xa1i 2003, je pri\xc5\xa1la sezona 2004, ki je bila dale\xc4\x8d najuspe\xc5\xa1nej\xc5\xa1a v kratki zgodovini BARa. Predvsem prvi dirka\xc4\x8d mo\xc5\xa1tva, Jenson Button, se je kar desetkrat uvrstil na stopni\xc4\x8dke, drugi dirka\xc4\x8d Takuma Sato pa je dodal \xc5\xa1e eno tretje mesto, toda niti enkrat jim ni uspelo priti prav na vrh. Vseeno pa je to pomenilo drugo mesto v konstruktorskem prvenstvu. Sezona 2005 je bila spet nekoliko slab\xc5\xa1a z dvema tretjima mestoma tudi zaradi prepovedi nastopa na dveh dirkah po tem, ko so komisarji FIE na Veliki nagradi San Marina ugotovili, da imajo BARovi dirkalniki skrivno drugo posodo za gorivo.'